钦定古今图书集成/明伦汇编/家范典/第085卷 > 《为顾彦先赠妇往返四首》陆云
## 钦定古今图书集成/明伦汇编/家范典/第085卷 > 《为顾彦先赠妇往返四首》陆云

我在三川阳。子居五湖阴。山海一何旷，譬彼飞与沉。
目想清慧姿。耳存淑媚音。独寐多远念，寤言抚空衿。
彼美同怀子，非尔谁为心。

悠悠君行迈，茕茕妾独止。山河安可逾，永路隔万里。
京室多妖冶，粲粲都人子。雅步擢纤腰，巧言发皓齿。
佳丽良可美，衰贱焉足纪。远蒙眷顾言，衔恩非望始。
翩翩飞蓬征，郁郁寒水萦。游止固殊性，浮沉岂一情。
隆爱结在昔，信誓贯三灵。秉心金石固，岂从时俗倾。
美目逝不顾，纤腰徒盈盈。何用结中款，仰指北辰星。
浮海难为水，游林难为观。容色贵及时，朝华忌日晏。
皎皎彼姝子，灼灼怀春粲。西城善雅舞，总章饶清弹。
鸣簧发丹唇，朱弦绕素腕。轻裾犹电挥，双袂如雾散。
华容溢藻幄，哀响入云汉。知音世所希，非君谁能赞。
弃置北辰星，问此元龙焕。时暮复何言，华落理必贱。